Ammattikouluilla on turhan huono maine. Ammatillinen koulutus lisää ansioita ja sillä on kysyntää myös työn murroksessa, ilmenee Elinkeinoelämän tutkimuslaitoksen (Etla) tiistaina julkistamasta tutkimuksesta.

Ammatillisten oppilaitosten väki osoitti mieltään koulutusleikkauksia vastaan Tampereella elokuussa 2016. Jari Toivonen

Juha Sipilän (kesk) hallitus teki ankarat leikkaukset ammatilliseen koulutukseen ja uudisti samalla koulutusta. Moni opettaja sai lähtöpassit ja oppilaiden itsenäinen työ lisääntyi, mitä on kritisoitu laajasti.

Etlan tiistaina julkistettu tutkimus tarjoaa erilaisen tulokulman ammatilliseen koulutukseen.

Lukion on aiemmin esitetty johtavan ammatillista koulutusta parempaan menestykseen myöhemmin työuralla, mutta Etlan tutkijan Hanna Virtasen ja Harvardin yliopiston väitöskirjatutkija Mikko Sillimanin tutkimus (Ammatilliseen vai lukioon? Koulutusvalinta vaikuttaa työuralla menestymiseen) osoittaa, että ammatillinen koulutus itse asiassa lisää vuosiansioita 31-vuotiaana noin 2 000 euroa suhteessa lukioon.

Virtasen mukaan ammatillisen koulutuksen käyneet kyllä tienaavat huomattavasti vähemmän kuin lukion suorittaneet.

– Mutta me näytämme, että tämä johtuu ainakin osittain siitä, että koulutukseen osallistuvat nuoret ovat kovin erilaisia lukioon jatkaneisiin nuoriin verrattua. Kun tästä harhasta päästään eroon, niin nähdään, että ammatillinen koulutus nostaa ansioita verrattuna tilanteeseen, että (sama) yksilö olisi jatkanut lukioon, Virtanen sanoo.

– Tutkimuksessamme ei löydetä viitteitä siitä, että ammatillisella koulutuksella olisi haitallinen vaikutus myöhempään menestykseen työuralla vaan päinvastoin ammatillisen koulutuksen positiivinen vaikutus vuosiansioihin näyttäisi jopa kasvavan uran edetessä, Virtanen sanoo.

Tutkimus ottaa aiempaa tarkemmin huomioon nuorten erilaiset lähtökohdat haettaessa toisen asteen koulutukseen. Siinä tarkasteltiin nuoria, jotka hakivat sekä lukioon että ammatilliseen koulutukseen, ja joiden koulutusalan lopulta ratkaisivat käytetyt sisäänpääsyrajat.

– Ammatillinen koulutus parantaa erityisesti niiden nuorten ansiotuloja, jotka hakevat ensisijaisesti ammattikouluun. Työn murros ei tulosten perusteella uhkaa ammatillista koulutusta vaan koulutusta tarvitaan merkittävissä määrin jatkossakin.

Etlan mukaan ammatillinen koulutus on ensiarvoisen tärkeä koulutusvaihtoehto erityisesti peruskoulussa heikommin menestyville nuorille.

– Ammatillinen koulutus johtaa monien nuorten kohdalla lukiota parempaan palkka- ja työllisyyskehitykseen. Viime vuosina ammatilliseen koulutukseen on kuitenkin kohdistunut mittavia säästötoimenpiteitä ja uudistuksia. ETLA suosittaa huolehtimaan niin ammatillisen koulutuksen tarjonnasta kuin laadustakin.

Ammatillisella koulutuksella Iso rooli

Suomessa ammatillisella koulutuksella on varsin iso rooli toisen asteen koulutuksessa: 17-vuotiaista nuorista 45 prosenttia opiskelee ammatillisessa koulutuksessa. Määrä on noin viisi prosenttia enemmän kuin EU-maissa keskimäärin.

Ammatilliseen koulutukseen hakeutuvat nuoret eroavat lähtökohdiltaan merkittävästi lukioon hakevista nuorista, Etlan tutkimuksesta ilmenee.

– Ammatillinen koulutus onkin erityisen tärkeä niille nuorille, jotka menestyvät peruskoulussa keskimääräisesti tai sitä heikommin, ja jotka ilman ammattikoulutusvaihtoehdon olemassaoloa jäisivät pelkän peruskoulun varaan.

Säästöjen vaikutuksia seurattava

Tutkijat korostavat, että ammatillinen koulutus on merkittävässä roolissa koko Suomen kilpailukyvyn ja talouskasvun kannalta. Viime vuosina toteutettu ammatillisen koulutuksen uudistus ja mittavat säästötoimet ovat kuitenkin johtaneet ammatillisen koulutuksen tarjonnan keskittämiseen suurempiin yksiköihin ja pienempien yksiköiden lakkauttamiseen.

Etlan Hanna Virtanen pitää tätä huolestuttavana.

– Ammatillisen koulutuksen määrällisestä tarjonnasta, alueellisesta saatavuudesta sekä laadusta on pidettävä huolta. Edellisellä hallituskaudella tehtyjen leikkausten ja ammatillisen koulutuksen reformin vaikutuksia on seurattava tarkasti, hän painottaa.

Nuorten koulutustoiveet tulisi myös ottaa huomioon aiempaa paremmin, ja opinto-ohjauksen määrään sekä laatuun tulisi kiinnittää huomiota.

– Ammatillisella koulutuksella on merkittävä rooli siinä, että ikäluokat saadaan suorittamaan vähintäänkin toisen asteen tutkinto, jotta heillä on mahdollista kiinnittyä työmarkkinoille ja pärjätä myös työn murroksessa, Etlan tiedotteessa todetaan.

6.8.2019 kello 13.45. Jutun otsikko muutettu ja lisätty tutkija Virtasen kommentti, joka alkaa sanoilla ”mutta me näytämme”.